De fagorganiserte spillerne i England hyller hvert eneste år den av sine egne de mener har gjort det best. Det gjør de ved å stemme på den de mener fortjener å blir årets spiller.
Mandag kveld ble de seks som har fått flest stemmer av sine kolleger avslørt. Det er fire Manchester-baserte spillere, mens to har tilhold i Nord-London.
Sergio Agüero, Joe Hart og David Silva er trioen som sørger for at Manchester City dominerer. Naboen United har Wayne Rooney inne, mens Tottenham har med Scott Parker. Årets favoritt til å vinne er likevel toppscorer Robin van Persie.
- Dette er den ultimate prisen å vinne, å bli stemt frem av kollegene dine som du spiller mot uke inn og uke ut, sa John Terry da han vant i 2005.
Også årets unge spiller skal kåres. Agüero er med i finalen også her, og kan ta «The Double».
Den hardeste utfordreren er nok Tottenhams Gareth Bale, som ble årets spiller i fjor (men snedig nok ikke årets unge spiller). De øvrige fire nominerte er Alex Oxlade-Chamberlain (Arsenal), Daniel Sturridge (Chelsea), Kyle Walker (Tottenham) og Danny Welbeck (Manchester United).
Vinnerne blir gjort kjent søndag.